

VLADA REPUBLIKE HRVATSKE

Zagreb, 7. rujna 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PODNOSITELJ:** | Savjet za nacionalne manjine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Godišnje izvješće Savjeta za nacionalne manjine o utrošku sredstava osiguranih u Državnom proračunu Republike Hrvatske za 2022. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), a u vezi s člankom 35. stavkom 4. Ustavnog zakona o pravima nacionalnih manjina („Narodne novine“, br. 155/02., 47/10. - Odluka Ustavnog suda Republike Hrvatske, 80/10. i 93/11. - Odluka Ustavnog suda Republike Hrvatske), Vlada Republike Hrvatske je na sjednici održanoj \_\_\_\_\_\_\_\_\_\_\_\_ donijela

**Z A K L J U Č A K**

Prihvaća se Godišnje izvješće Savjeta za nacionalne manjine o utrošku sredstava osiguranih u Državnom proračunu Republike Hrvatske za 2022. godinu, u tekstu koji je dostavio Savjet za nacionalne manjine aktom, KLASA: 402-08/23-12/02, URBROJ: 50438/05-23-05, od 24. kolovoza 2023.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

 Predmetno Godišnje izvješće je izradio i Vladi Republike Hrvatske dostavio Savjet za nacionalne manjine, temeljem odredbi Ustavnog zakona o pravima nacionalnih manjina.

U 2022. u državnom proračunu za potpore za programe ostvarivanja kulturne autonomije nacionalnih manjina osigurana su sredstva u iznosu od **50.164.725,00 kn**, dok se prema Odluci Savjeta za nacionalne manjine iz travnja 2022. raspoređivalo i utrošeno je **50.204.225,00 kn** za programe:

* + ostvarivanja kulturne autonomije nacionalnih manjina (područja: informiranja, izdavaštva, kulturnog amaterizma i manifestacija)
	+ koji proizlaze iz bilateralnih sporazuma i ugovora
	+ kojima se stvaraju pretpostavke za ostvarivanje kulturne autonomije nacionalnih manjina.

Predmetne programe provode udruge i ustanove nacionalnih manjina.

U odnosu na 2021. kada je u državnom proračunu bilo osigurano 47.876.000,00 kn, iznos osiguranih sredstava za 2022. predstavlja **povećanje od 4,8 %.**

 Ukupno je prijavljeno **1.155 programa** iz područja kulturne autonomije, a od toga je Odlukom o rasporedu sredstava prihvaćen **1.041 program**:

* 67 programa informiranja
* 68 programa izdavaštva
* 428 programa kulturnog amaterizma
* 478 programa kulturnih manifestacija te
* 3 programa koji proizlaze iz bilateralnih sporazuma
* 2 programa stvaranja pretpostavki za ostvarivanje kulturne autonomije romske nacionalne manjine te manifestacije Lipovljanski susreti 2022. i Večer nacionalnih manjina 2022., Bjelovar
* financijska pomoć sukladno bilateralnom ugovoru s Talijanskom Republikom (korisnik Talijanska drama HNK Ivana pl. Zajca, Rijeka).

 Ukupno je sufinancirano **95 udruga**, kao neposrednih korisnika potpora iz državnog proračuna i **129 podružnica**, udruga tj. društava, KUD-ova u sastavu saveza i zajednica udruga koji se bave kulturnim amaterizmom.

 Epidemija bolesti COVID-19 pogodila je gotovo sve aspekte društvenog, gospodarskog i političkog života, pa tako i aktivnosti udruga i ustanova manjina posebno u dijelu provedbe programa kulturnog amaterizma i manifestacija. U odnosu na 2021. godinu, manji se dio predviđenih programa tijekom 2022. nije uspio realizirati te su planirana sredstva iskorištena za jačanje infrastrukture udruga i ustanova. Navedeno je bilo moguće temeljem Dopune Kriterija financiranja i ugovaranja programa kulturne autonomije nacionalnih manjina i metodologije praćenja i vrednovanja provedbe financiranih programa („Narodne novine“, broj 81/20), koja je na snagu stupila 15. srpnja 2020., a koja u bitnome glasi: *„U slučaju nastupanja posebnih okolnosti koje podrazumijevaju događaj ili stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, Savjet za nacionalne manjine će udrugama i ustanovama čiji se programi kulturnog amaterizma i manifestacija sufinanciraju u predmetnom razdoblju, dopustiti korištenje sredstava odobrenih za te programe u visini do 80% za nabavu opreme i stvaranje prostornih i drugih uvjeta za djelovanje, sve do prestanka posebnih okolnosti.“*

 Pod posebnim okolnostima u danom trenutku razumijeva se epidemija bolesti COVID-19 i posljedice uzrokovane elementarnom nepogodom potresa uslijed kojih su udruge i ustanove bile onemogućene u održavanju programa kulturnog amaterizma i manifestacija, slijedom čega im je Dopunom Kriterija omogućeno neutrošene iznose, iznimno do prestanka posebnih okolnosti, iskoristiti za tehničko i drugo opremanje prostorija za rad nabavom računala, namještaja i slično odnosno za programe nabavkom narodnih nošnji i drugih sredstava za tu namjenu.

 Tijekom 2022. obavljeni su terenski izvidi za praćenje namjenskog utroška sredstava kod tri korisnika sredstava. Na polugodištu, III. kvartalu i na kraju godine udruge su dostavile polugodišnje, kvartalno odnosno godišnje izvješće s propisanim obrascima i dokumentacijom. Jedan od glavnih uvjeta za sufinanciranje u narednom razdoblju je prihvaćanje godišnjih izvješća od strane Savjeta o namjenskom korištenju dodijeljenih proračunskih sredstava.

 Prilikom određivanja visine sredstava za programe kulturne autonomije udruga i ustanova manjina prijavljenih na Javni poziv za 2022. godinu, Povjerenstvo se vodilo bodovnom listom radi transparentnog načina vrednovanja kako prijavljenih programa, tako i programa izvršenih u prethodnoj godini.

 Izvršenje programa odnosno prava i obveze koje iz toga proizlaze, Savjet regulira ugovorom koji sklapa pojedinačno sa svakom udrugom i ustanovom kao neprofitnom organizacijom krajnjim korisnikom proračunskih sredstava, a kao instrument osiguranja plaćanja korisnik je dužan položiti bjanko zadužnicu.

 Uvažavajući preporuke Državnog ureda za reviziju, Savjet je u ugovore za 2022. uvrstio odredbe koje se odnose na dopuštene limite prema vrstama troškova za svaki program posebno.

 Savjet je izvršio kontrolu i analizu godišnjih izvješća u iznosu od 37.830.425,00 kuna, a angažirani knjigovodstveni servis je izvršio kontrolu i analizu godišnjih izvještaja za 42 udruge i ustanove nacionalnih manjina čime je obuhvaćeno sredstava u ukupnom iznosu od 12.334.300,00kuna iz Državnog proračuna doznačenih udrugama i ustanovama nacionalnih manjina za ostvarivanje programa kulturne autonomije za 2022.

 Savjet za nacionalne manjine podnio je zahtjeve za povrat sredstava za 2022. u ukupnom iznosu od 313.467,75 kuna koja su i vraćena u Državni proračun.

 Predlaže se prihvaćanje Godišnjeg izvješća Savjeta za nacionalne manjine o utrošku sredstava osiguranih u Državnom proračunu Republike Hrvatske za 2022. godinu.